
GUVERNUL REPUBLICII  MOLDOVA

HOTĂRÂRE Nr. ____
din ____________2026
[bookmark: _Hlk215649346]cu privire la organizarea și funcționarea Instituției Publice „Administrația Arii Naturale Protejate” 


[bookmark: _Hlk215467274]În temeiul art. 7 lit. b) și e) din Legea nr. 136/2017 cu privire la Guvern (Monitorul Oficial al Republicii Moldova, 2017, nr. 252, art. 412), cu modificările ulterioare, art. 32 alin. (2) din Legea nr. 98/2012 privind administrația publică centrală de specialitate (Monitorul Oficial al Republicii Moldova, 2012, nr. 160-164, art. 537), cu modificările ulterioare, art. 19 alin. (1) din Legea nr. 1538/1998 privind fondul ariilor naturale protejate de stat (Monitorul Oficial al Republicii Moldova, 1998, nr. 66-68, art. 442), cu modificările ulterioare,
Guvernul HOTĂRĂȘTE:
1. Instituția Publică „Parcul Național „Orhei” își modifică denumirea în Instituția Publică „Administrația Arii Naturale Protejate”.
2. Se aprobă: 
2.1. Statutul Instituției Publice „Administrația Arii Naturale Protejate”, conform anexei nr. 1;
2.2. Structura organizatorică a Instituției Publice „Administrația Arii Naturale Protejate”, conform anexei nr. 2;
2.3. Modificările ce se operează în unele hotărâri ale Guvernului, conform anexei nr. 3; 
3. Se stabilește efectivul-limită al Instituției Publice „Administrația Arii Naturale Protejate”  în număr de 30 de unități de personal, al cărei personal este salarizat  conform prevederilor actelor normative în vigoare la data intrării în vigoare a prezentei hotărâri. 
4. Ministerul Mediului:
4.1. va exercita, în numele statului, funcția de fondator al Instituției Publice „Administrația Arii Naturale Protejate”;
4.2. în termen de o lună de la data intrării în vigoare a prezentei hotărâri va numi persoana care va exercita atribuțiile directorului Instituției Publice „Administrația Arii Naturale Protejate”.
5. Modificarea denumirii instituției publice nu afectează raporturile de muncă ale personalului acesteia, care continuă, fără întrerupere raporturile de muncă, cu același angajator. 
6. Controlul asupra executării prezentei hotărâri se pune în sarcina Ministerului Mediului.
7. Prezenta hotărâre intră în vigoare la data publicării în Monitorul Oficial al Republicii Moldova.
8. La 12 luni de la data intrării în vigoare prezentei hotărâri, se abrogă:
8.1. Hotărârea de Guvern nr. 923/2014 pentru aprobarea Regulamentului de funcționare a Parcului Național „Orhei” (Monitorul Oficial al Republicii Moldova, 2009, nr.62-64, art.279), cu modificările ulterioare;
8.2. Hotărârea de Guvern nr. 122/202 pentru aprobarea Regulamentului de funcționare a Rezervației biosferei „Prutul de Jos” (Monitorul Oficial al Republicii Moldova, 2021, nr.197-201, art. 268), cu modificările ulterioare.

PRIM-MINISTRU					                       Vasile TOFAN

Contrasemnează:

Ministrul Mediului					                Gheorghe HAJDER


STATUTUL
Instituției Publice Administrația Arii Naturale Protejate

I. DISPOZIȚII GENERALE
1. [bookmark: _Hlk142296928]Statutul instituției publice (în continuare – Statut) reglementează modul de organizare și funcționare a Instituției Publice „Administrația Arii Naturale Protejate” (în continuare – instituție publică), inclusiv misiunea, domeniile de activitate, funcțiile, atribuțiile și competențele acesteia, organele de administrare și modul lor de organizare și funcționare, drepturile, obligațiile și răspunderea organelor de administrare, sursele de finanțare și modul lor de administrare, conținutul și procedura de raportare către fondator, precum și alte particularități privind organizarea și funcționarea instituției publice, în conformitate cu actele normative ce reglementează domeniul de activitate al instituției publice.
2. Instituția publică este persoană juridică de drept public, finanțată din bugetul de stat, având statut de instituție bugetară, în conformitate cu Legea nr. 181/2014 privind finanțele publice și responsabilitatea bugetar-fiscală. 
3. Instituția publică dispune de ștampilă cu Stema de Stat a Republicii Moldova, denumire în limba română, își are sediul în municipiul Chișinău și deține conturi în contul unic trezorerial al Ministerului Finanțelor.
4. Denumirea completă este Instituția Publică „Administrația Arii Naturale Protejate”, iar cea prescurtată - IP „AANP”. 
5. Fondator al instituției publice este Ministerul Mediului.
6. Instituția publică își desfășoară activitatea în conformitate cu prevederile Constituției Republicii Moldova, legile și hotărârile Parlamentului, decretele Președintelui Republicii Moldova, ordonanțele, hotărârile și dispozițiile Guvernului, alte acte normative, cu tratatele internaționale la care Republica Moldova este parte, precum și cu prezentul Statut.

II. MISIUNEA, DOMENIILE DE ACTIVITATE, FUNCȚIILE ATRIBUȚIILE ȘI DREPTURILE
7. Instituția publică are misiunea de a asigura gestionarea unitară și managementul eficient al fondului ariilor naturale protejate de stat, siturilor rețelei Emerald, siturilor rețelei Natura 2000, coridoarelor ecologice, peisajelor și a altor zone naturale protejate, precum și implementarea politicilor publice în domeniul conservării biodiversității, protecției și restaurării habitatelor naturale și speciilor de floră și faună sălbatică, în vederea menținerii și îmbunătățirii stării de conservare a patrimoniului natural.
8. Domeniile de activitate ale instituției publice sunt următoarele:
[bookmark: _Hlk215653562]8.1. gestionarea, și managementul ariilor naturale protejate de stat, siturilor rețelei Emerald, siturilor rețelei Natura 2000, coridoarelor ecologice, peisajelor și a altor zone naturale protejate; 
8.2. conservarea, protecția și restaurarea diversității biologice, habitatelor naturale și speciilor de floră și faună sălbatică; 
8.3. monitorizarea și evaluarea stării patrimoniului natural;
8.4. gestionarea informațiilor, datelor și infrastructurii geospațiale privind patrimoniul natural;
9. Funcțiile instituției publice sunt următoarele:
9.1. gestionarea și protecția fondului ariilor naturale protejate de stat, siturilor rețelei Emerald, siturilor rețelei Natura 2000, coridoarelor ecologice, peisajelor și a altor zone naturale protejate
9.2. implementarea la nivel naţional a politicilor, strategiilor şi actelelor normative din domeniul protecţiei mediului, protecției, conservării, restaurării naturii și a ariilor naturale protejate de stat;
9.3. implementarea măsurilor de management al ariilor naturale protejate de stat și al siturilor rețelelor Emerald și Natura 2000 
9.4. conservarea, protecția și restaurarea diversității biologice, habitatelor naturale și speciilor de floră și faună sălbatică;
9.5. gestionarea, actualizarea, sistematizarea și furnizarea de date pentru sisteme informaționale, baze de date, platforme digitale și geospațiale privind ariile naturale protejate de stat, habitate, specii de floră și faună sălbatică, peisaje, zone biogeografice, situri Emerald și Natura 2000.
9.6. cercetarea științifică, educația ecologică și promovarea turismului ecologic și a utilizării durabile a patrimoniului natural
9.7. cooperarea națională și internațională în domeniul conservării naturii.
10. În vederea realizării funcțiilor sale, instituția publică exercită următoarele atribuții:
10.1. asigură suportul tehnic și de specialitate la elaborarea regulamentelor, ghidurilor, metodologiilor, instrucțiunilor în domeniile sale de competență;
[bookmark: _Hlk215654955]10.2. elaborează, coordonează și monitorizează implementarea planurilor de management pentru ariile naturale protejate de stat, siturilor rețelei Emerald, siturilor rețelei Natura 2000;
10.3 participă la avizarea documentației de amenajare a teritoriului, a documentației de urbanism, amenajamentele silvice și silvopastorale, precum și alte documente de planificare care vizează terenuri și resurse naturale situate în ariile naturale protejate de stat, situri rețelei Emerald, situri rețelei Natura 2000, asigurând corelarea acestora cu obiectivele de conservare și cu planurile de management aprobate;
10.4. participă la elaborarea și actualizarea normelor tehnice privind gospodărirea pădurilor și pășunilor din ariile naturale protejate de stat, siturile rețelei Emerald, siturile rețelei Natura 2000.”;
10.5. asigură realizarea și monitorizarea lucrărilor de conservare, restaurare desfășurate în ariile naturale protejate de stat, în siturile rețelei Emerald și în siturile rețelei Natura 2000, în conformitate cu obiectivele de conservare și planurile de management aprobate;
10.6. monitorizează respectarea regimului de protecție, a obiectivelor de conservare și a măsurilor prevăzute în planurile de management aprobate în cadrul realizării lucrărilor silvice și silvopastorale în ariile naturale protejate de stat, în siturile rețelei Emerald și în siturile rețelei Natura 2000, sesizând Inspectoratul pentru Protecția Mediului în privința faptelor care pot constitui încălcări ale regimului de protecție;
10.7. colaborează cu autoritățile și entitățile responsabile de gestionarea fondului forestier, cu proprietarii și deținătorii de terenuri și cu autoritățile administrației publice locale în vederea aplicării măsurilor de conservare, protecție și restaurare a biodiversității în ariile naturale protejate de stat, în siturile rețelei Emerald/Natura 2000;
10.8. elaborează și pune în aplicare programe de monitorizare a stării de conservare a habitatelor naturale și a speciilor de floră și faună sălbatică;
10.9. participă la elaborarea metodologia de calculare a tarifelor, nomenclatorul serviciilor şi cuantumul tarifelor pentru serviciile prestate;
10.10.  monitorizează starea de conservare a tipurilor de habitate naturale și a speciilor de floră și faună sălbatică din cadrul ariilor naturale protejate de stat, siturilor rețelei Emerald/Natura 2000, asigură colectarea, gestionarea și furnizarea datelor necesare pentru raportarea națională și internațională privind starea acestora;
10.11. monitorizează respectarea și aplicarea măsurilor de conservare și a regimului de protecție stabilit pentru ariile naturale protejate de stat, siturile rețelei Emerald și siturile rețelei Natura 2000, inclusiv în raport cu activitățile desfășurate de proprietarii, deținătorii și administratorii terenurilor și resurselor naturale, în limitele competențelor stabilite de legislație, sesizând Inspectoratul pentru Protecția Mediului în privința faptelor care pot constitui încălcări ale regimului de protecție;
10.12. asigură conectivitatea ecologică între ariile naturale protejate de stat prin dezvoltarea coridoarelor ecologice și a zonelor tampon și prin integrarea acestora în rețeaua ecologică națională;
10.13. colectează, actualizează și furnizează date și informații privind rețeaua națională de arii naturale protejate de stat, siturile rețelei Emerald și siturile rețelei Natura 2000, regiunile biogeografice, arealul de distribuție a speciilor și habitatelor protejate de interes național, comunitar și internațional, în vederea introducerii, actualizării și utilizării acestora în registrele și sistemele informaționale administrate de autoritățile competente.
10.14. colaborează cu instituții regionale din alte țâri în probleme ce țin de constituirea și dezvoltarea rețelei ecologice naționale și rețelei Emerald/Natura 2000;
10.15. asigură accesul publicului la informații generale de interes public privind ariile naturale protejate de stat, ecosistemele protejate și serviciile oferite de acestea, speciile și habitatele protejate, în condițiile legii;
10.16. realizează parteneriate cu instituții publice sau private, precum și cu organizații neguvernamentale, cu scopul îndeplinirii atribuțiilor sale.
10.17. oferă sprijin tehnic și de specialitate administrației publice locale, inclusiv activități metodologice și de expertiză în domeniul conservării biodiversității;
10.18. furnizează date, informații și suport tehnic și științific în cadrul procedurilor de evaluare a impactului asupra mediului, evaluare strategică de mediu și evaluare a biodiversității, în limitele competențelor sale;
10.19. încheie contracte de gestionare a obiectelor și complexelor din fondul ariilor naturale protejate de stat aflate în administrarea administrației publice locale;
10.20. asigură aplicarea măsurilor specifice de conservare pentru menținerea sau îmbunătățirea stării de conservare a habitatelor și speciilor de interes național, comunitar și internațional;
10.21. identifică și cartografiază zonele protejate, inclusiv habitatele pentru speciile migratoare și rare;
10.22. elaborează și prezintă propuneri fundamentate științific privind includerea/excluderea obiectelor și complexelor din fondul ariilor naturale protejate de stat;
10.23. elaborează și prezintă propuneri fundamentate științific privind desemnarea siturilor rețelei Emerald, siturilor rețelei Natura 2000;
10.24. organizează activități de educație ecologică, conștientizare publică și informare privind importanța conservării naturii;
10.25. promovează dezvoltarea locală durabilă prin proiecte cu finanțare de stat/din alte surse legale, oferind de asemenea sprijin administrațiilor publice locale privind aplicarea documentelor de politici în domeniul mediului și biodiversității;
10.26. contribuie la creșterea nivelului de informare cu privire la măsurile de reevaluare și valorificare a potențialului ariilor naturale protejate de stat, în perspectiva conservării biodiversității și asigurării dezvoltării durabile;
10.27. organizează prospecțiuni tematice ale ariilor protejate de stat pentru identificarea factorilor de risc și amenințărilor la adresa biodiversității;
10.28. elaborează propuneri privind mecanisme de finanțare durabilă a conservării biodiversității si managementului ariilor naturale protejate de stat, inclusiv prin atragerea resurselor financiare externe.
10.29. desfășoară activități de cooperare internațională și participă la programe regionale și globale în domeniul conservării biodiversități;
10.30. organizează centre de vizitare și educație ecologică în ariile protejate de stat, pentru conștientizarea publicului și promovarea turismului durabil.
10.31. organizează și asigură desfășurarea cercetărilor științifice în cadrul fondului ariilor naturale protejate de stat, în conformitate cu legislația în vigoare și programele de cercetare și monitorizare aprobate;
10.32. asigură întocmirea și ținerea evidenței rezultatelor cercetărilor și observațiilor științifice efectuate în ariile naturale protejate de stat, inclusiv a Analelor naturii; 
11.  Pentru realizarea funcțiilor și atribuțiilor care îi revin, instituția publică dispune de următoarele drepturi:
11.1. să înainteze fondatorului propuneri de modificare a cadrului normativ în domeniile de activitate încredințate;
11.2. să solicite și să primească, conform actelor normative, de la autoritățile publice, de la întreprinderi, organizații și de la alte instituții publice documente și informații necesare pentru îndeplinirea funcțiilor și exercitarea atribuțiilor sale;
11.3. să încheie acorduri de colaborare cu autoritățile administrației publice, organele abilitate cu funcții de control, organizațiile necomerciale și cele internaționale, cu aprobarea prealabilă a fondatorului;
11.4. să stabilească relații și să colaboreze cu instituții similare din alte țări și cu organizații internaționale, în limitele mandatului acordat de fondator și conform procedurilor diplomatice;
11.5. să acceseze resursele și sistemele informaționale de stat deținute de alte autorități ale administrației publice sau structuri organizaționale din sfera lor de competență, în condițiile cadrului normativ;
11. 6. să încheie contracte cu persoane fizice și juridice de drept public sau privat, cu partenerii de dezvoltare și/sau instituțiile de finanțare, cu furnizorii și beneficiarii de bunuri și servicii;
11.7. să dețină și să gestioneze bunurile ce i-au fost transmise în gestiune, precum și cele obținute în rezultatul activității desfășurate în conformitate cu scopurile statutare ale instituției publice și principiile bunei guvernări;
11.8. să primească asistență tehnică și financiară de la organismele internaționale, partenerii de dezvoltare externi și interni, cu aprobarea prealabilă a fondatorului, și să o folosească în scopul realizării obiectivelor sale statutare;
11.9. să organizeze ședințe de lucru, seminare, conferințe și alte evenimente cu tematici în domeniile de competență;
11.10. să acorde servicii contra plată, conform nomenclatorului serviciilor contra plată și cuantumului tarifelor la serviciile prestate, aprobate de către fondator, în baza metodologiei aprobate de Guvern;
11.11. să antreneze experți și specialiști, să beneficieze de servicii de consultanță, de instruiri și asistență de specialitate din țară și/sau din străinătate, în vederea realizării funcțiilor ce decurg din prevederile cadrului normativ și ale prezentului Statut;
	11.12. să colaboreze cu organizațiile din domeniile cercetării și inovării.
	11.13. să dispună de alte drepturi prevăzute de actele normative și prezentul Statut.

III. ORGANIZAREA ACTIVITĂȚII ȘI MODUL DE ADMINISTRARE AL INSTITUȚIEI PUBLICE

Secțiunea 1 
DISPOZIȚII GENERALE

12. Administrarea instituției publice este realizată prin intermediul:
12.1. Fondatorului instituției publice (în continuare – Fondatorul); 
12.2. Directorului instituției publice (în continuare – Directorul).

Secțiunea 2 
FONDATORUL
13. Fondatorul, în limitele competenței de asigurare a realizării politicii statului în domeniul protecția și conservarea biodiversității și a ecosistemelor naturale, administrează instituția publică și monitorizează activitatea acesteia, exercitând următoarele atribuții:  
13.1. aprobă statul de personal al instituției publice; 
13.2. coordonează proiectul bugetului anual al instituției publice; 
13.3. selectează și numește în funcție directorul și directorul adjunct al instituției publice, în baza rezultatului unui concurs public, încheie și încetează contractul individual de muncă cu aceștia, precum și îi eliberează din funcție; 
13.4. stabilește indicatorii de performanță profesională și evaluează anual activitatea și performanța directorului; 
13.5. aprobă modul de evaluare a performanței profesionale a directorului; 
13.6. monitorizează activitatea directorului, inclusiv prin solicitarea și analizarea rapoartelor de activitate, documentelor justificative și altor informații relevante prezentate de către director; 
13.7. aprobă programele de dezvoltare strategică/instituțională pe termen mediu și planurile anuale de activitate ale instituției publice, inclusiv obiectivele anuale și pe termen mediu, precum și indicatorii de performanță instituționali; 
13.8. aprobă nomenclatorul serviciilor şi cuantumul tarifelor la serviciile prestate de instituția publică, stabilite conform metodologiei aprobate de Guvern; 
13.9. stabilește criteriile de calitate, performanță și eficiență a prestării serviciilor publice delegate instituției publice, monitorizează și evaluează respectarea acestora; 
13.10. aprobă cadrul de management al performanței instituționale a instituției publice; 
13.11. aprobă produsele/mecanismele de finanțare ale instituției publice; 
13.12. evaluează anual activitatea instituției publice în baza obiectivelor și indicatorilor de performanță instituționali și aprobă raportul anual de activitate al instituției publice, până la data de 30 aprilie a anului imediat următor celui de raportare; 
13.13. exercită drepturile de administrator al bunurilor proprietate publică a statului din gestiunea instituției publice; 
13.14. aprobă, în prealabil, comercializarea, transmiterea în locațiune sau în comodat a bunurilor gestionate de instituția publică, aprobă condițiile și modul de selectare a locatarului, coordonează și verifică corectitudinea încheierii contractelor de locațiune și comodat și le contrasemnează; 
13.15. autorizează casarea bunurilor raportate la mijloacele fixe;
13.16. supraveghează respectarea cadrului normativ în activitatea instituției publice, suspendă, anulează sau, după caz, abrogă, în totalitate sau în parte, actele instituției publice, emise cu încălcarea cadrului normativ; 
13.17. confirmă entitatea de audit pentru efectuarea auditului extern al rapoartelor financiare anuale; 
13.18. decide efectuarea auditului extern în alte scopuri; 
13.19. aprobă ghiduri/metodologii sau emite ordine/decizii obligatorii privind modul de realizare a programelor de dezvoltare strategică/instituțională pe termen mediu și a planurilor anuale de activitate a instituției publice, inclusiv privind realizarea obiectivelor anuale și pe termen mediu; 
13.20. aprobă normele de conduită ale personalului instituției publice;
13.21. exercită alte atribuții prevăzute de cadrul normativ și de prezentul statut.

Secțiunea 3 
DIRECTORUL
14. Directorul exercită administrarea operațională și executivă a instituției publice.
15. Directorul este selectat și numit în funcție de către fondator, în rezultatul unui concurs public, pentru un mandat de 4 ani.
16. Directorul este eliberat din funcție de către fondator, față de care poartă răspundere pentru realizarea cu diligență și înalt profesionalism a atribuțiilor sale.
17. Fondatorul împuternicește directorul cu sarcini de realizare a misiunii instituției publice și atribuții de exercitare a funcțiilor instituției publice, inclusiv cu sarcini și atribuții de gestiune a patrimoniului public al statului, în baza ordinului de numire în funcție și a contractului individual de muncă încheiat cu acesta.
18. Directorul exercită funcțiile sale sub supravegherea fondatorului și în limita competenței acestuia. Directorul poartă răspundere personală (disciplinară, civilă, contravențională sau penală, după caz) pentru deciziile emise, actele încheiate, acțiunile întreprinse și omisiunile admise.
19. Contractul individual de muncă încheiat cu directorul instituției publice stabilește drepturile și obligațiile pârților, inclusiv restricțiile privind drepturile de folosință și dispunere a patrimoniului instituției publice, modul și condițiile de remunerare, obiectivele și indicatorii de performanță, răspunderea materială a pârților, condițiile de modificare și încetare a acestuia, precum și alte clauze conform cadrului normativ în domeniul muncii.
20. Contractul individual de muncă încheiat cu directorul încetează înainte de termen, în cazul în care: 
20.1. se constată, prin act administrativ rămas definitiv, că directorul nu întrunește condițiile de numire în funcție;
20.2. directorul a admis o încălcare gravă a cadrului normativ sau a eticii profesionale în cadrul exercitării funcției sale, stabilită de comisia disciplinară din cadrul fondatorului; 
20.3. directorul a admis 2 sau mai multe încălcări ale cadrului normativ sau ale eticii profesionale în cadrul exercitării funcțiilor sale, stabilite de comisia disciplinară din cadrul fondatorului; 
20.4. constatarea de către fondator a rezultatului nesatisfăcător al evaluării anuale a performanțelor profesionale.
21. Directorul exercită următoarele atribuții:
21.1. conduce activitatea executivă și asigură funcționarea eficientă a instituției publice;
21.2. asigură executarea ordinelor/deciziilor Fondatorului și ale hotărârilor Consiliului;
21.3. coordonează planificarea și asigură implementarea programelor de dezvoltare strategică/instituțională pe termen mediu și a planurilor anuale de activitate ale instituției publice, inclusiv a obiectivelor anuale și celor pe termen mediu, precum și raportează executarea acestora;
21.4. asigură elaborarea programelor de dezvoltare strategică/instituțională pe termen mediu și a planului anual de activitate al instituției publice și îl prezintă pentru aprobare Fondatorului; 
21.5. asigură procesul de elaborare și coordonare a proiectului bugetului anual al instituției publice și-l prezintă Consiliului spre aprobare, precum și, în cazul instituției publice care a fost constituită în scopul implementării programelor și proiectelor de dezvoltare finanțate din surse externe, spre coordonare partenerului de dezvoltare/instituției de finanțare, dacă acordul de finanțare prevede astfel; 
21.6. asigură execuția bugetului și răspunde pentru gestiunea economico- financiară a instituției publice; 
21.7. asigură gestionarea finanțelor publice și gestiunea patrimoniului public al instituției publice în conformitate cu actele normative și principiile bunei guvernări; 
21.8. semnează rapoartele situațiilor financiare anuale ale instituției publice și le transmite spre avizare Consiliului, și spre informare fondatorului;
21.9. întocmește raportul anual de activitate al instituției publice, inclusiv privind realizarea indicatorilor de performanță instituționali, și îl prezintă Consiliului și fondatorului; 
21.10. organizează sistemul de control intern managerial conform standardelor naționale în sectorul public;
21.11. aprobă politicile și procedurile operaționale ale instituției publice și monitorizează implementarea acestora; 
21.12. acționează, fără mandat, în numele instituției publice și reprezintă interesele acesteia în relațiile cu persoanele fizice și juridice de drept public sau privat, în limitele prevăzute de cadrul normativ și statut, și acordă astfel de împuterniciri altor reprezentanți ai instituției publice; 
21.13. încheie contracte cu persoane fizice și juridice de drept public și privat, cu consultanții, executorii de lucrări, furnizorii de bunuri și prestatorii de servicii pentru asigurarea realizării misiunii, a funcțiilor și atribuțiilor instituției publice. Dacă directorul se află în conflict de interese în legătură cu negocierea și încheierea contractului, negocierea și  semnarea contractului se realizează de o persoană desemnată de fondator. 
21.14. încheie contractul de audit cu entitatea de audit confirmată de fondator; 
21.15. prezintă fondatorului, informația despre rezultatele auditului și ale controalelor efectuate de organele abilitate, inclusiv deficiențele identificate, precum și planul de acțiuni privind implementarea recomandărilor de audit, remedierea abaterilor și înlăturarea deficiențelor identificate; 
21.16. aprobă politica internă privind managementul resurselor umane și regulamentele privind implementarea procedurilor de personal (dezvoltare/instruire profesională, evaluarea performanței profesionale, dezvoltarea în carieră, răspunderea disciplinară, sistemul de recompense și beneficii etc.); 
21.17. elaborează și aprobă, după coordonarea prealabilă cu fondatorul, organigrama instituției publice și schema de încadrare a personalului instituției publice, aprobă regulamentele de activitate internă ale subdiviziunilor aparatului central al instituției publice, precum și modificările la acestea, elaborează și prezintă fondatorului spre aprobare regulamentele de activitate a subdiviziunilor teritoriale ale instituției publice
21.18. angajează în funcții, modifică, suspendă și încetează raporturile de muncă cu personalul instituției publice, în conformitate cu structura organizatorică, efectivul-limită, schema de încadrare a personalului instituției publice și statul de personal; 
21.19. aprobă fișele de post ale personalului instituției publice, obiectivele individuale și indicatorii de performanță ai șefilor de subdiviziuni ai instituției publice;
21.20. efectuează evaluarea anuală a performanței profesionale a șefilor subdiviziunilor instituției publice și asigură desfășurarea evaluării performanței profesionale pentru restul personalului instituției publice; 
21.21. asigură utilizarea sistemului informațional automatizat „Registrul electronic al angajaților”, în modul stabilit de Guvern; 
21.22. formulează și înaintează fondatorului propuneri de modificare a actelor normative care vizează domeniile de activitate ale instituției publice, precum și participă în cadrul grupurilor de lucru, instituite în acest scop; 
21.23. asigură prezentarea, în modul stabilit, organelor competente a rapoartelor asupra situațiilor financiare anuale ale instituției publice, a rapoartelor fiscale, a dărilor de seamă statistice și a altor informații; 
21.24. asigură elaborarea și publicarea planului de achiziție, respectarea principiului transparenței procedurilor de achiziție a bunurilor, a lucrărilor și a serviciilor destinate atât acoperirii necesităților, cât și asigurării bazei tehnico-materiale a instituției publice;
21.25. asigură transparența proactivă în activitatea instituției publice, prin plasarea pe site-ul web oficial al instituției publice a informației privind activitatea instituției publice, și care conține cel puțin: 
21.25.1. statutul și regulamentele interne ale instituției publice; 
21.25.2. date privind mandatul și membrii Consiliului Științific (numele și prenumele, funcția deținută, durata mandatului);
21.25.3. actele emise de fondator în privința instituției publice; 
21.25.4. rapoartele asupra situației financiare anuale și rapoartele de audit;
21.25.5. raportul anual de activitate al instituției publice, ce include cel puțin următoarele informații: descrierea și analiza activităților de bază, realizarea indicatorilor financiari și nefinanciari de performanță, realizarea indicatorilor de performanță instituționali, descrierea principalelor riscuri şi incertitudini cu care se confruntă instituția publică, a măsurilor de atenuare a lor, inclusiv a situațiilor litigioase, perspectivele de dezvoltare ale instituției publice;  
21.25.6. rapoartele și prescripțiile organelor de control; 
21.25.7. cadrul de management al performanței instituționale; 
21.25.8. scorurile anuale de performanță; 
21.25.9. rapoartele de evaluare a relevanței și performanței instituției publice;
21.25.10. documente și rapoarte care conțin informații de interes public.
21.27. asigură întocmirea și prezentarea setului de documente necesare procedurilor de comercializare sau transmitere în locațiune/comodat a activelor neutilizate ale instituției publice, casarea bunurilor raportate la mijloacele fixe; 
21.28. exercită alte atribuții prevăzute de statut și de alte acte normative, precum și cele delegate de fondator în scopul realizării activității instituției publice.
22. Directorul poartă răspundere pentru neexecutarea sau executarea neconformă a atribuțiilor sale, inclusiv pentru prezentarea informațiilor neveridice, precum și pentru utilizarea ineficientă a mijloacelor financiare și a bunurilor instituției publice.
23. În activitatea sa, directorul este asistat de un director adjunct. 
24. Directorul adjunct este numit în funcție de către fondator, în rezultatul unui concurs public organizat și desfășurat de către fondator prin intermediul comisiei de concurs constituită de către fondator. 
25. Directorul adjunct se subordonează directorului, exercitând sarcinile și atribuțiile stabilite de director. 
26. În absența directorului, atribuțiile acestuia sunt exercitate de către directorul adjunct. 

IV. CONSILIUL ȘTIINȚIFIC
27. În cadrul instituției publice se constituie și funcționează Consiliul științific, organ consultativ în domeniul cercetării, conservării și managementului biodiversității și al ariilor naturale protejate.
28. Misiunea Consiliului științific este de a emite recomandări, avize, propuneri, avertizări și opinii consultative pe domeniile de activitate a instituției publice stabilite la pct.8, fără a afecta prerogativele altor autorități.
29. Consiliul Științific exercită următoarele atribuții:
29.1. avizează programele de dezvoltare strategică/instituțională pe termen mediu și planurile anuale de activitate al instituției publice;
29.2. aprobă programul anual de cercetare și inovare al instituției publice;
29.3. coordonează proiectul Regulamentului de funcționare a Consiliului științific și îl prezintă spre aprobare Consiliului;
29.4. avizează regulamente, ghiduri, metodologii, instrucțiuni și proceduri în domeniile de competență a instituției publice; 
29.5. avizează planurile de management pentru ariile naturale protejate de stat, siturile rețelei Emerald, siturile rețelei Natura 2000;
29.6. evaluează și propune fondatorului desemnarea siturilor rețelei Emerald, siturilor rețelei Natura 2000;
29.7. propune consiliului administrativ includerea sau excluderea obiectelor și complexelor ariilor naturale din fondul ariilor naturale protejate de stat, modificarea statutului acestora;
29.8. recomandă măsuri de restaurare a ecosistemelor și protecție a speciilor periclitate;
29.9. oferă sprijin științific și de specialitate instituției publice, inclusiv activități metodologice și de expertiză în domeniul conservării naturii.
29.10. oferă opinii științifice privind proiectele de investiții și impactul asupra biodiversității;
29.11. propune și/sau aprobă proiecte de cercetare științifică și programe de monitorizare a biodiversității;
29.12. avizează și recomandă spre aprobare și publicare Analele Naturii, elaborate în baza rezultatelor cercetărilor și monitorizărilor desfășurate în ariile naturale protejate de stat;
29.13. decide sau, după caz, expune opinia asupra altor subiecte, propuse spre examinare de către fondator sau director. 
30. Consiliul Științific este constituit din 9 membri, experți cu competență dovedită în domenii precum biologie, ecologie, geografie, geologie și dreptul mediului, desemnați de fondator pentru o perioadă de 5 ani, cu posibilitatea reînnoirii mandatului. Componența nominală a membrilor se stabilește prin ordin al fondatorului.
31. La nivel colectiv, Consiliul Științific trebuie să corespundă următoarelor cerințe:
31.1. toți membrii trebuie să dispună de studii superioare în domenii relevante (biologie, ecologie, conservarea naturii sau altele conexe);
31.2. cel puțin 5 membri trebuie să aibă, în ultimii 10 ani, experiență de minimum trei ani în domeniul conservării naturii, cercetării științifice sau managementului ariilor protejate;
31.3. toți membrii trebuie să cunoască limba română.
32. Nu poate fi membru al Consiliului Științific, sau dacă a fost desemnat este revocat din funcție, persoana care:
32.1. nu întrunește cerințele stabilite la pct. 31;
32.2. are antecedente penale nestinse pentru infracțiuni prevăzute de Codul penal al Republicii Moldova nr. 985/2002;
32.3 nu are dreptul conform actelor normative sau prezentului Statut să dețină calitatea de membru al Consiliului Științific. 
33. Împuternicirile Consiliului Științific încetează:
33.1. la expirarea termenului pentru care a fost constituit, prevăzut la pct. 30;
33.2. la reducerea componenței Consiliului Științific cu mai mult de jumătate. 
34. Împuternicirile de membru al Consiliului Științific încetează:
34.1. la cererea membrului;
34.2. la revocarea membrului de către fondator;
34.3. în caz de deces al membrului;
34.4. în cazurile prevăzute la pct. 32.
35. În situațiile prevăzute la pct. 34, membrul nou-delegat se numește pe perioada pentru care a fost constituit Consiliul Științific.
36. Membrii Consiliului Științific participă personal la ședințele acestuia și poartă răspundere personală pentru recomandările, avizele emise.
37. Funcția de președinte al Consiliului Științific este exercitată de un membru ales de membrii acestuia și aprobat de fondator. Președintele prezidează ședințele și coordonează activitatea Consiliului Științific.
38. Funcția de secretar al Consiliului Științific este exercitată de un angajat al Administrației, desemnat de către director.
39. Secretarul Consiliului științific, care nu are drept de vot, îndeplinește următoarele atribuții:
39.1. organizează pregătirea și întocmirea materialelor pentru ședințele Consiliului științific;
39.2. întocmește procese-verbale ale ședințelor;
39.3. redactează documente emise (convocatoare, rapoarte, acte);
39.4. pregătește corespondența conform deciziilor;
39.5. păstrează și arhivează documentele;
39.6. participă la ședințe fără vot;
39.7. sistematizează informația și elaborează raportul anual de activitate științifică al instituției publice;
39.8. îndeplinește alte sarcini determinate sau delegate de Consiliu științific sau director.
40. Activitatea în calitate de membru al Consiliului științific nu este remunerată, cu excepția compensațiilor pentru deplasări și expertize, conform normelor legale.
41. Consiliul științific se întrunește în ședințe ordinare care au loc cel puțin de 2 ori pe an sau extraordinare.
42. Ședința Consiliului științific se consideră deliberativă dacă la ea sunt prezenți cel puțin 5 membri;
43. Consiliul științific se poate convoca în ședințe extraordinare la cererea majorității membrilor săi sau la cererea directorului instituției publice.
44. Data, ordinea de zi și materialele pentru ședință se remit membrilor Consiliului științific cu cel puțin 7 zile înainte de data ședinței ordinare și cu cel puțin 2 zile înainte de data ședinței extraordinare;
45. Deciziile Consiliului Științific se adoptă cu vot deschis cu majoritate simplă a membrilor prezenți și se consemnează în procese-verbale semnate de președinte și secretar.
46. Recomandările Consiliului Științific se examinează obligatoriu de către directorul instituției publice.

V. PERSONALUL INSTITUȚIEI PUBLICE
47. Personalul instituției publice este format din persoane angajate, conform statului de personal: 
47.1. în posturi aferente funcțiilor de bază ale instituției – pentru exercitarea nemijlocită a atribuțiilor instituției publice; 
47.2. în posturi aferente funcțiilor de suport instituțional – pentru îndeplinirea sarcinilor de suport, și anume a celor de management financiar și contabilitate, de management al resurselor umane, de asistență juridică, de achiziții publice, de comunicare publică și a celor legate de utilizarea tehnologiilor informaționale; și 
47.3. în posturi aferente funcțiilor auxiliare ale instituției – pentru îndeplinirea sarcinilor auxiliare, în special a celor de secretariat, de protocol, a celor administrativ-gospodărești și tehnice. 
48. Personalul instituției publice poate fi angajat prin concurs, prin promovare, prin transfer, prin detașare sau prin alte modalități prevăzute de Codul muncii nr. 154/2003. 
49. Personalul din posturile aferente funcțiilor auxiliare ale instituției publice se angajează în condițiile Codului muncii nr. 154/2003, conform criteriilor prevăzute în fișa postului și procedurii aprobate de către director. 
50. Personalul instituției publice este eliberat din funcție în condițiile Codului muncii. 
51. Salarizarea personalului instituției publice se efectuează în condițiile prevăzute de actele normative. 
52. Personalul instituției publice, cu excepția persoanelor angajate în posturi aferente funcțiilor auxiliare ale instituției, este obligat: 
52.1. să respecte prevederile art. 7 alin. (2) din Legea nr. 325/2013 privind evaluarea integrității instituționale; 
52.2. să depună, în condițiile legii, declarația de avere și interese personale;
52.3. să respecte regimul juridic al conflictului de interese, al incompatibilităților, restricțiilor și limitărilor și al cadourilor. 
53. Nedepunerea declarației de avere și interese personale în conformitate cu Legea nr. 133/2016 privind declararea averii și a intereselor personale constituie temei pentru încetarea raporturilor de muncă. 
54. Personalul instituției publice este obligat să respecte normele de conduită aprobate de fondator. 
55. Personalul instituției publice nu este în drept să fondeze, să administreze, să dețină părți sociale în societăți comerciale care prestează servicii sau au domeniul de activitate similar sau conex celui desfășurat de instituția publică în care activează, conform fișei postului.

VI. STRUCTURA ORGANIZATORICĂ ȘI FUNCȚIONALĂ 

56. În scopul exercitării misiunii și funcțiilor stabilite, Administrația asigură cadrul necesar pentru managementul ariilor naturale protejate de stat prin:
56.1. Structură de administrare centrală;
56.2. Subdiviziuni teritoriale ale instituției publice, fără personalitate juridică, organizate la nivel de direcție;
57. Subdiviziunile teritoriale ale instituției publice activează în baza propriilor regulamente, aprobate de către fondator. 
58. Regulamentele de activitate a subdiviziunilor teritoriale ale instituției publice vor conține repartiţia teritorială în concordanţă cu statutul juridic al terenurilor, harta și după caz zonarea internă.
59. Subdiviziunile teritoriale ale instituției publice pot dispune de simbolică proprie (drapel, fanion, emblemă și altele), în conformitate cu prevederile Legii nr. 86/2011 cu privire la simbolurile publice.

VII. GESTIONAREA FINANŢELOR ŞI PATRIMONIUL INSTITUȚIEI PUBLICE
60. Finanțarea activității Administrației se va efectua din:
60.1. mijloacele financiare alocate de la bugetul de stat, prin intermediul Ministerului Mediului;
60.2. veniturile obținute din prestarea serviciilor contra plată;
60.3. surse externe acordate de donatorii străini/parteneri de dezvoltare;
60.4. alte surse neinterzise de lege.
61. Plățile pentru serviciile prestate de către Administrație se efectuează numai prin intermediul bugetului de stat.
62. Instituția publică elaborează, execută, raportează  bugetul propriu și ține evidența contabilă în conformitate cu Legea finanțelor publice și responsabilității bugetar-fiscale nr.181/2014.
63. Instituția publică ține evidența cheltuielilor aferente implementării programelor și proiectelor de dezvoltare, întocmește rapoarte trimestriale, semestriale, anuale sau la solicitare, privind procesul implementării programelor și proiectelor de dezvoltare și utilizarea fondurilor destinate acestora, inclusiv cele finanțate din fonduri externe, precum și prezintă rapoartele în conformitate cu prevederile actelor normative și acordurilor de finanțare a programelor și proiectelor de dezvoltare respective.
64. Bunurile instituției publice sunt constituite din bunurile proprietate publică a statului, transmise în gestiune, din bunurile obținute ca rezultat al activității desfășurate, precum și din bunurile acordate de către partenerii de dezvoltare, cu acordul prealabil al fondatorului, în vederea susținerii activității instituției publice constituite în scopul implementării programelor și proiectelor de dezvoltare finanțate din surse externe.
65. Bunurile instituției publice sunt deținute și utilizate cu drept de gestiune, sunt înregistrate în contabilitate, în conformitate cu prevederile actelor normative.
66. Instituția publică achiziționează bunuri, lucrări și servicii conform Legii nr. 325/2025 privind achizițiile publice.
67. Instituția publică este supusă controlului financiar și auditului public extern în conformitate cu Legea finanțelor publice și responsabilității bugetar-fiscale nr.181/2014.

VIII. RAPORTAREA CĂTRE FONDATOR ȘI DĂRILE DE SEAMĂ
68. Directorul asigură prezentarea către fondator și Consiliu a raportului anual de activitate al instituției publice până la data de 31 martie a anului următor celui de raportare, ce include următoarele informații: descrierea și analiza activităților de bază, realizarea obiectivelor anuale și a celor pe termen mediu, realizarea indicatorilor financiari și nefinanciari de performanță, realizarea indicatorilor de performanță instituționali, descrierea principalelor riscuri și incertitudini cu care se confruntă instituția publică, a măsurilor de atenuare a lor, inclusiv a situațiilor litigioase, perspectivele de dezvoltare ale instituției publice, rapoartele și prescripțiile organelor de control. 
 69. Directorul asigură prezentarea către fondator a rapoartelor asupra situației financiare anuale a instituției publice până la data de 30 aprilie a anului următor celui de gestiune. 
70. Directorul prezintă fondatorului rapoartele de audit extern și intern efectuate în cadrul instituției publice, rapoartele și actele întocmite de organele de control în privința activității instituției publice și planul de acțiuni privind implementarea recomandărilor de audit, remedierea abaterilor și înlăturarea deficiențelor identificate de organele de control, aprobat de fondator. 
71. În vederea evaluării de către fondator a performanțelor profesionale ale directorului, acesta prezintă fondatorului, până la data de 31 ianuarie a anului următor celui de raportare, raportul privind realizarea indicatorilor de performanță profesională a directorului, stabiliți de fondator. 
72. Instituția publică prezintă rapoartele statistice, în conformitate cu actele normative.


Anexa nr. 2
la Hotărârea Guvernului nr. ____ 
din ____ _______________ 2026

STRUCTURA ORGANIZATORICĂ
a Instituției Publice Administrația Arii Naturale Protejate

Director
Director adjunct
Consiliul științific
Serviciul conservarea ecosistemelor și habitatelor; 
Serviciul monitorizare, cercetare și evaluare; 
Serviciul managementul ariilor naturale protejate, situri Emerald/Natura 2000;
Serviciul implementare și coordonare a proiectelor;
Serviciul juridic, resurse umane și achiziții
Serviciul educație, comunicare și turism ecologic 
Serviciul financiar și administrarea patrimoniului
Serviciul tehnologii informaționale și infrastructura geospațială
Secretariat
Subdiviziuni teritoriale (cu statut de direcții)
Subdiviziunea responsabilă de gestionarea Parcului Național Orhei, cu sediu r-nul Orhei, sat. Seliște.
Subdiviziunea responsabilă de gestionarea Parcului Național Nistrul de Jos, cu sediu r-nul Ștefan Vodă, sat. Talmaza, str.27 august, nr.182.
Subdiviziunea responsabilă de gestionarea Rezervației Biosferei Prutul de Jos, cu sediul r-nul Cahul, s. Slobozia Mare, str. Unirii, nr.40.
Subdiviziunea responsabilă de gestionarea Rezervației Naturale Plaiul Fagului, cu sediu r-nul Ungheni, com. Rădenii Vechi.
Subdiviziunea responsabilă de gestionarea Rezervației Naturale Codrii, cu sediu r-nul. Strășeni, com. Lozova.
Subdiviziunea responsabilă de gestionarea Rezervației Naturale Pădurea Domnească, cu sediu or. Glodeni, str. Saharov, nr.4.

												Anexa nr.3 
         la Hotărârea Guvernului nr. ____ 
                                                                                                       din ____ _______________ 2026

Modificările ce se operează în unele hotărâri ale Guvernului

1. Hotărârea Guvernului nr.150/2010 pentru aprobarea Regulamentului privind organizarea și funcționarea Agenției „Moldsilva”, structurii și efectivului-limită ale aparatului central al acesteia (Monitorul Oficial al Republicii Moldova, 1997, nr.33, art.204), cu modificările ulterioare, se modifică după cum urmează:
1.1. La punctul 1, textul „lista instituțiilor publice în care Agenția "Moldsilva" are calitatea de fondator, conform anexei nr.31;”, se exclude 
1.2. în Regulamentul privind organizarea și funcționarea Agenției „Moldsilva” 
1.2.1. punctul 9:
1.2.1.1. subpunctul 30) va avea următorul cuprins:
„30) asigură gospodărirea pădurilor din cadrul ariilor naturale protejate de stat, aflate în gestiune, cu respectarea obiectivelor de conservare, a planurilor de management și a regimului de protecție stabilit de legislație”;
1.2.1.2. la subpunctul 31), textul „asigură respectarea regimului de administrare a fondului ariilor naturale, conservarea și protecția obiectelor regnului vegetal și animal din aceste arii”, se exclude; 
1.2.1.3. subpunctul 32), se exclude.
1.3. Anexa nr.31, se abrogă.
2. Anexa nr.4 la Hotărârea Guvernului Hotărârea de Guvern nr. 305/2026 cu privire la organizarea și funcționarea Ministerului Mediului (Monitorul Oficial al Republicii Moldova, 2026, nr. 246-249, art. 316), se completează cu punctul 4 cu următorul cuprins:
„4. Instituția Publică Administrația Arii Naturale Protejate.” 

